SMERNICA KOMISIE 2006/62/ES
z 12. júla 2006,
ktorou sa menia a dopĺňajú prílohy k smerniciam Rady 76/895/EHS, 86/362/EHS, 86/363/EHS a 90/642/EHS, pokiaľ ide o maximálne hladiny rezíduí pre desmedifam, fenmedifam a chlorfenvinfos
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 76/895/EHS z 23. novembra 1976 o stanovení maximálnych limitov rezíduí pesticídov v a na ovocí a zelenine (1), a najmä na jej článok 5,
so zreteľom na smernicu Rady 86/362/EHS z 24. júla 1986 o stanovení maximálnych limitov rezíduí pesticídov v a na obilninách (2), a najmä na jej článok 10,
so zreteľom na smernicu Rady 86/363/EHS z 24. júla 1986, ktorou sa stanovujú maximálne úrovne rezíduí pesticídov v a na potravinách živočíšneho pôvodu (3), a najmä na jej článok 10,
so zreteľom na smernicu Rady 90/642/EHS z 27. novembra 1990 o stanovení maximálnych hladín pre rezíduá pesticídov v a na určitých produktoch rastlinného pôvodu vrátane ovocia a zeleniny (4), a najmä na jej článok 7,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (5) a najmä jej článok 4 ods. 1 písm. f),
keďže:
(1)
Existujúce účinné látky desmedifam a fenmedifam boli smernicou Komisie 2004/58/ES (6) zaradené do prílohy I k smernici 91/414/EHS.
(2)
Zaradenie príslušných účinných látok do prílohy I k smernici 91/414/EHS sa zakladalo na vyhodnotení predložených informácií týkajúcich sa ich navrhovaného použitia. Informácie týkajúce sa tohto použitia predložili určité členské štáty v súlade s článkom 4 ods. 1 písm. f) smernice 91/414/EHS. Dostupné informácie sa preskúmali a sú postačujúce na to, aby umožnili stanovenie maximálnych hladín určitých rezíduí.
(3)
Nariadením Komisie (ES) č. 2076/2002 (7) sa rozhodlo nezaradiť chlorfenvinfos do prílohy I k smernici 91/414/EHS. Určitým členským štátom sa povolilo zachovať platnosť určitých povolení na používanie výrobkov obsahujúcich chlorfenvinfos do 30. júna 2007.
(4)
V smernici 76/895/EHS sú už uvedené maximálne hladiny rezíduí (MHR) Spoločenstva pre chlorfenvinfos. Mali by sa zohľadniť pri stanovení maximálnych hladín rezíduí pre chlorfenvinfos v smernici 90/642/EHS.
(5)
Revízne správy Komisie, ktoré boli pripravené so zreteľom na zaradenie príslušných účinných látok do prílohy I k smernici 91/414/EHS, stanovili prijateľný denný príjem (Acceptable Daily Intake - ADI) a v prípade potreby aj akútnu referenčnú dávku (ARfD) pre tieto látky. Vystavenie spotrebiteľov potravinárskych výrobkov ošetrených príslušnými účinnými látkami účinkom týchto látok sa vyhodnotilo v súlade s postupmi Spoločenstva. Zohľadnili sa aj usmernenia uverejnené Svetovou zdravotníckou organizáciou (8) a stanovisko Vedeckého výboru pre rastliny (9) k použitej metodike. Prijal sa názor, že navrhované MHR nepovedú k prekročeniu týchto ADI alebo ARfD.
(6)
V snahe zabezpečiť, aby bol spotrebiteľ primerane chránený pred vystavením účinkom rezíduí následkom neoprávneného používania prípravkov na ochranu rastlín, by sa pre príslušné kombinácie výrobkov/pesticídov mali stanoviť predbežné MHR na nižšiu hodnotu analytického určenia.
(7)
Stanovenie takýchto predbežných MHR Spoločenstva nebráni členským štátom, aby stanovili predbežné MHR pre príslušné látky v súlade s článkom 4 ods. 1 písm. f) smernice 91/414/EHS a prílohou VI k tejto smernici. Štvorročné obdobie sa považuje za postačujúce na povolenie ďalšieho použitia príslušných účinných látok. Predbežné MRL by sa potom mali stať konečnými.
(8)
Z tohto dôvodu je potrebné pridať všetky MHR, ktoré vznikajú na základe používania týchto výrobkov na ochranu rastlín do príloh smerníc 86/362/EHS, 86/363/EHS a 90/642/EHS, aby sa umožnil náležitý dohľad a kontrola nad zákazom ich používania a ochrana spotrebiteľa. Ak MHR ešte neboli určené, je potrebné ich stanoviť po prvýkrát.
(9)
Ustanovenia smernice 76/895/EHS, ktorými sa stanovujú MHR pre chlorfenvinfos, by sa preto mali vypustiť.
(10)
Smernice 76/895/EHS, 86/362/EHS, 86/363/EHS a 90/642/EHS by sa preto mali zodpovedajúcim spôsobom zmeniť a doplniť.
(11)
Opatrenia ustanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat,
PRIJALA TÚTO SMERNICU:
Článok 1
V prílohe II k smernici 76/895/EHS sa riadok pre chlorfenvinfos vypúšťa.
Článok 2
Príloha II k smernici 86/362/EHS sa mení a dopĺňa v súlade s prílohou I k tejto smernici.
Článok 3
Príloha II k smernici 86/363/EHS sa mení a dopĺňa v súlade s prílohou II k tejto smernici.
Článok 4
Príloha II k smernici 90/642/EHS sa mení a dopĺňa v súlade s prílohou III k tejto smernici.
Článok 5
1. Členské štáty prijmú a uverejnia najneskôr do 20. januára 2008 zákony, iné právne predpisy a správne opatrenia potrebné na dosiahnutie súladu s touto smernicou. Bezodkladne oznámia Komisii znenie týchto ustanovení a tabuľku zhody medzi takýmito ustanoveniami a touto smernicou.
Tieto ustanovenia sa uplatňujú od 21. januára 2008.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátneho práva, ktoré prijmú v oblasti upravenej touto smernicou.
Článok 6
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 7
Táto smernica je určená členským štátom.
V Bruseli 12. júla 2006